यहां बैठे-बैठे मुझे लगता है कि प्रसाद ने जो यह कहीं गाया है कि ‘घने प्रेम तरु तले’ सो भ्रममात्र है, मुझे तो अधिकतर लोग इस ‘घने नीम तरु तले’ बैठे अपनी करुआइयों की करेला-बेल चढ़ाते दिखते हैं, कुछ लोग निबौरी से झोली भरते दिखते है और कुछ लोग नीम की फूलभरी डौंगी से वैशाख की महिमाशालिनी देवी की वंदना करते दिखते हैं, पर समस्त जगत मुझे आज ‘घने नीम तरु तले’ की नसावनी छाया में मंत्रमोहित ही मिलता है।